Tong in die kies: onverstaanbaar – Frenette van Wyk – Romanzalesersblog
Tong in die kies: onverstaanbaar – Frenette van Wyk	12/09/2016	Ek sal die gelukkigste persoon in die wêreld wees as… My twee seuns geluk in hulle lewe vind. My wens is dat my jongste seun ook ’n huweliksmaat sal vind wat by hom pas, en dat hulle albei ’n beroep volg waarin hulle vervulling ervaar en ’n persoonlike verhouding met die Here sal bly hê.
My droomhuis is … ’n Grasdak- kliphuis in die middel van die bosveld.
Wat is jou gunstelingwoord? Hoop. Dis ’n sonskyn-emosie, die anker van jou siel in tye van storms. Dis inspirasie. Dis toekomsgerig. As ’n mens hoop het, kyk jy vorentoe met verwagting, het jy nog geloof om jou drome en ideale waar te maak.
Waar wil jy op vakansie gaan? Enige plek waar die son skyn en dit warm is, en waar my man ook is. Dis skep kalmte, vertroosting en ook inspirasie in my binneste.
Wie is Frenette van Wyk as sy van haar skrywerstoel af opstaan? ’n INFJ-persoonlikheidstipe (volgens die Myers-Briggs persoonlikheidstoets: lees meer hier https://www.16personalities.com/infj-personality). Glo net 1% van die wêreldbevolking het dié tipe persoonlikheid en so ’n tipe persoon word o.a. beskryf as ’n ‘walking contradiction’. Dus, tong in die kies, onverstaanbaar.
Waar is die vreemdste plek waar jy al ooit geskryf het? Terwyl ek op vakansie was in Pilanesberg. Die heerlike hitte en stilte het my so begeester dat ek daar en dan in die skadu’s van ’n doringboom ’n nuwe boek aangepak het.
Wat was die hoogtepunt in jou skrywersloopbaan so ver? Elke nuwe boek wat vir publikasie aanvaar word, is ’n hoogtepunt, maar daardie eerste keer toe LAPA Uitgewers my laat weet het dat hulle my manuskrip graag wil uitgee en dat ek nou ’n outeur in volle reg is, was suikersoetekstase. Ek het omtrent ’n uur lank op en af in my huis gehuppel, dans, lag en huil van blydskap.
Waar kry jy inspirasie vandaan? Om te reis en nuwe plekke te sien inspireer my altyd om ’n nuwe liefdesverhaal te skryf. Interessante, oorspronklike, kreatiewe mense is ook ’n groot bron van idees vir storieboekkarakters.
Wat was die beste raad wat jy oor skryf ontvang het en van wie? Prof. Hans du Plessis wat my aangemoedig het om ook in die ‘Innie skylte vannie Jirre’ te skryf.
Posted in: Gesels met skrywers, Skrywers | Tagged: Gesels met skrywers, Romanza, Skrywers	Post navigation
Vinnige feite oor Dina BothaNavorsing in Skryfwerk − Susan Olivier Leave a Reply Cancel reply	Enter your comment here...